钦定古今图书集成/明伦汇编/官常典/第573卷 > 张懋
## 钦定古今图书集成/明伦汇编/官常典/第573卷 > 张懋

按《元史张子良传》：“子良长子懋，字之美，未弱冠，已有
父风。侍子良官京东，故懋领其众，从丞相阿术军，立
归德府，以其军镇之，移镇下邳，知归德府事。李璮叛
济南，以其兵戍蔡州。中统元年，宣授泗州军总管，佩
金符。至元七年，擢济南诸路新军千户。九年，从破襄
樊有功。十一年，丞相伯颜南征，其行阵以铧车弩为”
先，而众军继之。懋以勇鸷，将弩前行，凡所过山川，道
路险狭，通梁筏，平堑阱，安营设伏，出纳奇计。伯颜信
用之，擢为省都镇抚，水陆并进，其任甚重。师压临安，
灭宋，以其主及母后群臣北还，驻瓜洲。伯颜命懋往
谕淮西。夏贵副以两介，将骑士直趋合肥。贵出迎，设
宾礼。懋示以逆顺祸福，辞旨雄厉。贵受命顿首，上地
图，降书驰还报，伯颜大喜，复令行徇镇东、安丰、寿春、
怀远、淮安、濠等州郡，皆下。复使之遍谕列城军民，使
知帝之德意。十三年，懋驰驿至上都，伯颜上其功，宣
授懋明威将军、泗州安抚司达鲁花赤。十四年，改安
抚司为总管府，置宣慰使以统之，拜同知淮西道宣
慰司事。十六年，改授怀远大将军、吉州路总管。懋恶
衣粝食，率之以俭；慎刑平政，处之以公。新府治，设义
仓，虽能吏不过也。部使者刘宣韪之，凡有所惩治，朝
至夕报，豪强竦然。郡万户苏良恃势为暴，为之翼者，
有十虎之目，民甚苦之。乃上其实于宪府，尽诛十虎
者，夺良虎符而黜之，民大悦。群盗有率众将白昼劫
城者，懋闻之，率从骑𢭏其穴，缚其酋长以归。民之流
亡与远郡之来归者数千家，相率为生祠以祀之。十
七年二月卒，年六十三。赠昭勇大将军、龙兴路总管、
上轻车都尉，追封清河郡侯，谥宣敏。子文焕、文炳。